Dié fantasiedrama, tans die nommereen- nuwe drama vir jong gehore in Amerika, handel oor ’n meermin, Ryn (Eline Powell), wat op soek is na haar suster in ’n klein kusdorpie, waar sy vriende maak en verwoesting saai – ver verwyder van die onskuld van The Little Mermaid (1989).
Op die webtuiste Rotten Tomatoes kry die reeks ’n 84%-telling van gehore en ’n 94%-telling van resensente. Opsommenderwys skryf Rotten Tomatoes: “Siren draai die tradisionele volksoorlewering op sy stert met ’n unieke storie wat teen ’n vinnige pas dié gevaarlike, gewelddadige mitiese wesens op ’n verrassend simpatieke en spanningsvolle wyse belig.”
Sibongile Mlambo, ’n Zimbabwies gebore aktrise, speel die rol van die meermin Donna en word deur die webwerf Shadow and Act beskryf as iemand wat die aandag steel sodra sy verskyn.
Freeform word geloof vir hoe verwikkeld vroulike hoofkarakters in hul reekse uitgebeeld word en vir die diversiteit van die produksiespan – van die helfte van die regisseurs wat vroue is tot die verteenwoordiging van die LGBTQA-gemeenskap. Elke oorspronklike reeks van Freeform het ook ’n vroulike vervaardiger.